b'\n_START_ARTICLE_\nUrinvejsinfektion\n_START_SECTION_\nTegn og symptomer\n_START_PARAGRAPH_\nInfektion i de nedre urinveje kaldes ogs\xc3\xa5 bl\xc3\xa6rebet\xc3\xa6ndelse.  De almindeligste symptomer er svien ved vandladning og hyppig vandladning (eller trang til vandladning), da der ikke er noget udfl\xc3\xa5d samt kraftige smerter. Disse symptomer kan v\xc3\xa6re alt fra milde til voldsomme, og hos ellers raske kvinder varer de som regel seks\xc2\xa0dage. Der kan ogs\xc3\xa5 forekomme smerter over skambenet eller smerter i siden. Folk, der f\xc3\xa5r en infektion i de \xc3\xb8vre urinveje eller pyelonephritis, kan f\xc3\xa5 smerter i l\xc3\xa6nden, feber, eller kvalme og opkastning oven i de klassiske symptomer p\xc3\xa5 infektion i de nedre urinveje. Det er kun sj\xc3\xa6ldent, der er blod i urinen. eller synligt pus pyuri (pus i urinen).\n_START_SECTION_\nHos b\xc3\xb8rn\n_START_PARAGRAPH_\nHos sm\xc3\xa5 b\xc3\xb8rn kan det eneste symptom p\xc3\xa5 en urinvejsinfektion v\xc3\xa6re feber. Af denne grund anbefaler mange l\xc3\xa6geforeninger, at man dyrker en urinpr\xc3\xb8ve, hvis piger under to eller uomsk\xc3\xa5rede drenge under et f\xc3\xa5r feber. Babyer spiser m\xc3\xa5ske ikke, kaster op, sover mere eller viser tegn p\xc3\xa5 gulsot. St\xc3\xb8rre b\xc3\xb8rn kan f\xc3\xa5 urininkontinens (manglende bl\xc3\xa6rekontrol).\n_START_SECTION_\nHos \xc3\xa6ldre\n_START_PARAGRAPH_\n\xc3\x86ldre mennesker har tit ikke symptomer p\xc3\xa5 urinvejsinfektion. De ops\xc3\xb8ger m\xc3\xa5ske l\xc3\xa6gen med vage symptomer som inkontinens, \xc3\xa6ndrede \xc3\xa5ndsevner eller tr\xc3\xa6thed. Nogle ops\xc3\xb8ger l\xc3\xa6gen med blodforgiftning som f\xc3\xb8rste symptom. Diagnosen kan v\xc3\xa6re sv\xc3\xa6r at stille, da mange \xc3\xa6ldre allerede lider af inkontinens ellerdemens.\n_START_SECTION_\n\xc3\x85rsag\n_START_PARAGRAPH_\n80-85% af alle urinvejsinfektioner skyldes E. coli, og 5-10% skyldes Staphylococcus saprophyticus. Det kan i sj\xc3\xa6ldne tilf\xc3\xa6lde skyldes infektioner fra virus eller svampe. Andre bakterielle \xc3\xa5rsager kan v\xc3\xa6re:Klebsiella, Proteus, Pseudomonas og Enterobacter.  Disse er ualmindelige og skyldes tit misdannelser i urinvejene eller  urinkatetere. Urinvejsinfektioner fra Staphylococcus aureus (gule stafylokokker) er typisk sekund\xc3\xa6re symptomer ved bakterier i blodet.\n_START_SECTION_\nSex\n_START_PARAGRAPH_\nHos unge, seksuelt aktive kvinder skyldes 75\xe2\x80\x9390% af bl\xc3\xa6rebet\xc3\xa6ndelserne seksuel aktivitet. Infektionsfaren h\xc3\xa6nger sammen med seksuel frekvens. P\xc3\xa5 dansk bruges ogs\xc3\xa5 den engelske betegnelse "honeymoon cystitis" (alts\xc3\xa5 "bl\xc3\xa6rebet\xc3\xa6ndelse efter hvedebr\xc3\xb8dsdagene") om hyppigt tilbagevendende urinvejsinfektioner tidligt i forholdet. For kvinder, der er ude over overgangsalderen giver seksuel aktivitet ikke \xc3\xb8get risiko for urinvejsinfektion. Brug af S\xc3\xa6ddr\xc3\xa6bende midler \xc3\xb8ger risikoen for at f\xc3\xa5 urinvejsinfektion uanset seksuel aktivitet.  Kvinder er mere udsat for urinvejsinfektioner end m\xc3\xa6nd, fordi kvinders urinr\xc3\xb8r er meget kortere og t\xc3\xa6ttere p\xc3\xa5endetarms\xc3\xa5bningen. N\xc3\xa5r en kvindes \xc3\xb8strogenniveau daler i overgangsalderen, stiger hendes risiko for urinvejsinfektioner p\xc3\xa5 grund af f\xc3\xa6rre beskyttende bakterier i skeden.\n_START_SECTION_\nUrinkatetere\n_START_PARAGRAPH_\nUrinkateterisering \xc3\xb8ger risikoen for urinvejsinfektioner. Risikoen for bakteriuri (bakterier i urinen) er mellem tre og seks procent for hver dag, og forebyggende antibiotika mindsker ikke infektionerne. Risikoen kan mindskes ved kun at l\xc3\xa6gge kateter, n\xc3\xa5r det er n\xc3\xb8dvendigt, og ved at bruge aseptiske metoder, n\xc3\xa5r kateteret skal l\xc3\xa6gges samt ved at s\xc3\xb8rge for, at der altid er frit afl\xc3\xb8b til kateteret.\n_START_SECTION_\nAndre\n_START_PARAGRAPH_\nNogle familier er disponeret for bl\xc3\xa6rebet\xc3\xa6ndelse. Andre risikofaktorer er sukkersyge,  forst\xc3\xb8rret bl\xc3\xa6rehalskirtel. Komplikationerne er ret vage og omfatter anatomiske, funktionelle eller metaboliske misdannelser. En kompliceret urinvejsinfektion er sv\xc3\xa6rere at behandle og kr\xc3\xa6ver som regel en mere omfattende evaluering, behandling samt opf\xc3\xb8lgning. Hos b\xc3\xb8rn forbindes urinvejsinfektioner med vesikoureteral refluks (tilbagel\xc3\xb8b af  urin fra bl\xc3\xa6ren til urinlederne eller nyrerne) og forstoppelse.  Folk med rygmarvsskader har st\xc3\xb8rre risiko for at f\xc3\xa5 urinvejsinfektioner; dels fordi de tit g\xc3\xa5r fast med kateter, og dels p\xc3\xa5 grund af problemer med bl\xc3\xa6reudt\xc3\xb8mning. Det er den hyppigste \xc3\xa5rsag til infektion i denne befolkningsgruppe og ogs\xc3\xa5 den hyppigste \xc3\xa5rsag til indl\xc3\xa6ggelse. Traneb\xc3\xa6rsaft eller traneb\xc3\xa6rtilskud ser heller ikke ud til at kunne forebygge eller behandle urinvejsinfektioner hos disse patienter.\n_START_SECTION_\nOpst\xc3\xa5en og udvikling\n_START_PARAGRAPH_\nDe bakterier, der giver urinvejsinfektioner, n\xc3\xa5r typisk ind i bl\xc3\xa6ren via urinr\xc3\xb8ret. Infektionen kan dog ogs\xc3\xa5 komme via blodet eller lymferne. Bakterierne overf\xc3\xb8res som regel til urinr\xc3\xb8ret fra tarmene. Kvinder har st\xc3\xb8rre risiko p\xc3\xa5 grund af deres anatomi. N\xc3\xa5r f\xc3\xb8rst de har n\xc3\xa5et bl\xc3\xa6ren, kan E. Colis\xc3\xa6tte sig p\xc3\xa5 bl\xc3\xa6rev\xc3\xa6ggen og danne en biofilm, der er modstandsdygtig over for kroppens immunforsvar.\n_START_SECTION_\nForebyggelse\n_START_PARAGRAPH_\nDet er ikke p\xc3\xa5vist, at f\xc3\xb8lgende p\xc3\xa5virker hyppigheden af urinvejsinfektioner: P-piller eller kondomer, vandladning straks efter samleje, valg af undert\xc3\xb8j, personlig hygiejne efter vandladning eller bes\xc3\xb8rgelse, eller om man normalt tager karbad eller brusebad. Der er heller ingen beviser for, at det hj\xc3\xa6lper at holde sig, bruge tampon eller udskylninger.    Hvis man bruger s\xc3\xa6ddr\xc3\xa6bende midler eller pessar og tit f\xc3\xa5r urinvejsinfektioner, anbefales det at finde alternative metoder. Traneb\xc3\xa6r (saft eller kapsler) kan hj\xc3\xa6lpe, hvis man tit f\xc3\xa5r  infektioner, men l\xc3\xa6ngere tids brug kan mindske virkningen, og ca. 30% af brugerne f\xc3\xa5r ford\xc3\xb8jelsesproblemer.Det kan v\xc3\xa6re mere effektivt at tage det to gange om dagen end en gang. Per 2011 manglede der forskning i, om intravaginale probiotika hj\xc3\xa6lper. Brug af kondom uden s\xc3\xa6ddr\xc3\xa6bende midler eller af P-piller giver ikke st\xc3\xb8rre risiko for ukompliceret urinvejsinfektion.\n_START_SECTION_\nMedicin\n_START_PARAGRAPH_\nLider man af tilbagevendende infektioner, kan en l\xc3\xa6ngere antibiotikakur hj\xc3\xa6lpe. De hyppigste midler er nitrofurantoin og trimethoprim/sulfamethoxazol. Methenamine bruges ogs\xc3\xa5 tit, da det danner formaldehyd i bl\xc3\xa6ren, hvor surhedsgraden er lav. Det oparbejdes der ikke resistens imod. Hvis infektionerne kommer af samleje, kan det hj\xc3\xa6lpe at tage antibiotika bagefter. For kvinder efter overgangsalderen kan udvortes brug af \xc3\xb8strogen i skeden mindske hyppigheden. I mods\xc3\xa6tning til cremer har \xc3\xb8strogen fra  pessarer v\xc3\xa6ret mindre effektiv end sm\xc3\xa5 doser antibiotika. Flere vacciner er ved at blive udviklet i skrivende stund (2011).\n_START_SECTION_\nHos b\xc3\xb8rn\n_START_PARAGRAPH_\nIkke meget tyder p\xc3\xa5, at forebyggende antibiotika mindsker risikoen for urinvejsinfektioner hos b\xc3\xb8rn. Men det er sj\xc3\xa6ldent, at hyppige urinvejsinfektioner f\xc3\xb8rer til nyreproblemer, hvis der ikke er misdannelser i nyrerne. Det er kun tilf\xc3\xa6ldet i 0,33% af kroniske nyresygdomme hos voksne.\n_START_SECTION_\nDiagnose\n_START_PARAGRAPH_\nI ukomplicerede tilf\xc3\xa6lde kan patienten diagnosticeres og behandles kun ud fra symptomerne uden laboratoriediagnose. I komplicerede eller tvivlsomme tilf\xc3\xa6lde kan det v\xc3\xa6re nyttigt at bekr\xc3\xa6fte diagnosen med en urinanalyse, hvor der tjekkes for nitrit i urinen, hvide blodceller (leukocytter) eller leukocytesterase.  Med urinmikroskopi kan man unders\xc3\xb8ge, om der er r\xc3\xb8de blodceller, hvide blodceller eller bakterier til stede. Dyrkningen af bakterierne fra urinpr\xc3\xb8ven anses for positiv, hvis antallet af bakteriekolonier er over eller lig med 10\xc2\xb3 kolonidannende enheder (alts\xc3\xa5 levende bakterier) pr. ml (CFU/ml) af en typisk urinvejsorganisme. Man kan ogs\xc3\xa5 teste for bakteriernes f\xc3\xb8lsomhed over for antibiotika ved at dyrke dem, s\xc3\xa5 man kan v\xc3\xa6lge den rette behandling. Selvom en dyrkning af bakterier fra en kvinde er negativ, kan hun stadig f\xc3\xa5 det bedre med antibiotika. Da symptomerne hos \xc3\xa6ldre kan v\xc3\xa6re svage, og pr\xc3\xb8ver ikke altid er effektive, kan det v\xc3\xa6re sv\xc3\xa6rt at diagnosticere \xc3\xa6ldre mennesker.\n_START_SECTION_\nKlassifikation\n_START_PARAGRAPH_\nHvis en urinvejsinfektion kun rammer de nedre urinveje, kaldes det bl\xc3\xa6rebet\xc3\xa6ndelse.  Hvis den ogs\xc3\xa5 n\xc3\xa5r de \xc3\xb8vre urinveje, kaldes det nyreb\xc3\xa6kkenbet\xc3\xa6ndelse (pyelonephritis). Hvis urinen indeholder mange bakterier, men der ikke er nogen symptomer, kaldes tilstanden symptomfri bakteriuri. Urinvejsinfektioner i de \xc3\xb8vre urinveje anses for komplicerede hos sukkersyge-patienter, m\xc3\xa6nd, gravide kvinder og patienter med immundefekt. Men hvis en kvinde ellers er sund og rask og ikke har v\xc3\xa6ret i overgangsalderen, anses den for ukompliceret. Hvis b\xc3\xb8rn med urinvejsinfektion har feber, anses det for en infektion i de \xc3\xb8vre urinveje.\n_START_SECTION_\nHos b\xc3\xb8rn\n_START_PARAGRAPH_\nDer skal en positiv urinpr\xc3\xb8ve til for at stille diagnosen urinvejsinfektion hos b\xc3\xb8rn. Der er tit risiko for forurening af pr\xc3\xb8ven alt efter, hvordan den tages. Derfor er gr\xc3\xa6nsev\xc3\xa6rdien 10\xe2\x81\xb5\xc2\xa0CFU/ml for en "ren" pr\xc3\xb8ve af midtstr\xc3\xa5leurin, 10\xe2\x81\xb4\xc2\xa0CFU/ml for pr\xc3\xb8ver fra kateter og 10\xc2\xb2\xc2\xa0CFU/ml for pr\xc3\xb8ver med suprapubisk aspiration (en pr\xc3\xb8ve, der tages direkte fra bl\xc3\xa6ren med en n\xc3\xa5l).  Verdenssundhedsorganisationen frar\xc3\xa5der brug af "urinposer" til pr\xc3\xb8verne, da forureningsrisikoen er stor ved dyrkning. Kateterisering anbefales, hvis barnet ikke har l\xc3\xa6rt at g\xc3\xa5 p\xc3\xa5 toilettet. Nogle organisationer, s\xc3\xa5som American Academy of Pediatrics anbefaler renal ultralyd og miktionscystouretrografi (observation af urinr\xc3\xb8r og urinbl\xc3\xa6re med r\xc3\xb8ntgen i realtid under vandladning) af alle b\xc3\xb8rn under to \xc3\xa5r, der har haft urinvejsinfektion. Men da der ikke er en effektiv behandling af eventuelle problemer, anbefaler andre, som fx National Institute for Clinical Excellence kun, at man g\xc3\xb8r dette hos b\xc3\xb8rn under seks m\xc3\xa5neder, eller hvis pr\xc3\xb8verne viste noget us\xc3\xa6dvanligt.\n_START_SECTION_\nDifferentialdiagnose\n_START_PARAGRAPH_\nKvinder kan f\xc3\xa5 cervicitis (bet\xc3\xa6ndelse i livmoderhalsen) eller vaginitis (bet\xc3\xa6ndelse i skeden), og unge m\xc3\xa6nd kan f\xc3\xa5 symptomer p\xc3\xa5 urinvejsfektioner ved infektion af Chlamydia trachomatis eller Neisseria gonorrhoeae. Skedebet\xc3\xa6ndelse kan ogs\xc3\xa5 skyldes en g\xc3\xa6rinfektion. Interstitel cystitis (kroniske bl\xc3\xa6resmerter) kan v\xc3\xa6re forklaringen, hvis en patient flere gange har haft symptomer p\xc3\xa5 urinvejsinfektioner, selvom pr\xc3\xb8verne har v\xc3\xa6ret negative, og antibiotika ikke har hjulpet. Prostatitis (bet\xc3\xa6ndelse i prostata) kan ogs\xc3\xa5 overvejes i differentialdiagnosen.\n_START_SECTION_\nBehandling\n_START_PARAGRAPH_\nBehandlingen best\xc3\xa5r mest af antibiotika. Phenazopyridin kan ordineres i de f\xc3\xb8rste dage sammen med antibiotika for at lindre den svie og trang, nogle oplever ved en bl\xc3\xa6reinfektion. Men det anbefales ikke som standard, da kan v\xc3\xa6re en \xc3\xb8get risiko for meth\xc3\xa6moglobin\xc3\xa6mi(et forh\xc3\xb8jet niveau af meth\xc3\xa6moglobin i blodet). Acetaminophen (paracetamol) kan lindre feber.  Kvinder, der tit f\xc3\xa5r urinvejsinfektioner, kan med fordel selv administrere behandlingen og kun s\xc3\xb8ge l\xc3\xa6ge, hvis den ikke hj\xc3\xa6lper. Der kan indtelefoneres en recept p\xc3\xa5 antibiotika til apoteket.\n_START_SECTION_\nUkompliceret\n_START_PARAGRAPH_\nUkomplicerede infektioner kan diagnosticeres og behandles alene ud fra symptomerne. Oral antibiotika som fx trimethoprim/sulfamethoxazol (TMP/SMX), cephalosporin, nitrofurantoin eller fluoroquinolone afkorter sygdomsforl\xc3\xb8bet betragteligt. De er lige effektive. En tredages kur med trimethoprim, TMP/SMX eller fluoroquinolon er som regel tilstr\xc3\xa6kkeligt, men nitrofurantoin skal gives i 5\xe2\x80\x937\xc2\xa0dage. Med behandling b\xc3\xb8r symptomerne lette inden for 36\xc2\xa0timer. Ca. 50% af patienterne kommer sig uden behandling p\xc3\xa5 f\xc3\xa5 dage eller uger. Infectious Diseases Society of America anbefaler ikke fluoroquinolon som f\xc3\xb8rste behandlingsvalg, da de er bekymrede for, at man kan udvikle resistens over for denne type medicin. Til trods for denne forholdsregel er der opst\xc3\xa5et nogen resistens over for disse midler, da de bruges s\xc3\xa5 meget. I nogle lande mener man, at Trimethoprim alene er lige s\xc3\xa5 godt som TMP/SMX. Ved ukomplicerede urinvejsinfektioner reagerer b\xc3\xb8rn tit godt p\xc3\xa5 en tredages kur med antibiotika.\n_START_SECTION_\nPyelonephritis\n_START_PARAGRAPH_\nPyelonephritis (nyreb\xc3\xa6kkenbet\xc3\xa6ndelse) behandles mere aggressivt end en simpel bl\xc3\xa6rebet\xc3\xa6ndelse enten med en l\xc3\xa6ngere kur af oral antibiotika eller ved at give antibiotika intraven\xc3\xb8st. En syv-dages-kur med oral fluoroquinolonciprofloxacin bruges tit i omr\xc3\xa5der, hvor resistensraten er under 10%.Hvis den lokale resistensrate er over 10%, ordineres tit intraven\xc3\xb8s ceftriaxon. Hvis patienten har mere alvorlige symptomer, kan det v\xc3\xa6re n\xc3\xb8dvendigt med en indl\xc3\xa6ggelse for antibiotikakuren. Der kan v\xc3\xa6re tale om  blokerede urinveje p\xc3\xa5 grund af en nyresten, hvis symptomerne ikke letter efter to-tre dages behandling.\n_START_SECTION_\nEpidemilogi\n_START_PARAGRAPH_\nUrinvejsinfektioner er den bakterieinfektion, der rammer kvinder hyppigst. Det er mest almindeligt mellem 16 og 35\xc2\xa0\xc3\xa5r. 10% rammes en gang om \xc3\xa5ret, og 60% rammes mindst en gang i livet. Sygdommen vender tit tilbage. Halvdelen af de ramte f\xc3\xa5r en ny infektion inden for et \xc3\xa5r. Urinvejsinfektioner rammer kvinder fire gange hyppigere end m\xc3\xa6nd. Pyelonephritis opst\xc3\xa5r 20\xe2\x80\x9330 gange mindre hyppigt. Det er den hyppigste \xc3\xa5rsag til hospitalserhvervede infektioner med ca. 40%. M\xc3\xa6ngden af symptomfri bakterier i urinen stiger med alderen. Den er to til syv procent hos kvinder i den f\xc3\xb8dedygtige alder og op til 50% hos \xc3\xa6ldre kvinder p\xc3\xa5 plejehjem. Hos m\xc3\xa6nd over 75 er tallet mellem syv og ti procent.   Urinvejsinfektioner kan ramme 10% af alle b\xc3\xb8rn.   Det rammer mest uomsk\xc3\xa5rede drenge under tre m\xc3\xa5neder og piger under et \xc3\xa5r. Der er dog store udsving i beregningerne af frekvensen blandt b\xc3\xb8rn. I en gruppe b\xc3\xb8rn i aldersgruppen nyf\xc3\xb8dt til to \xc3\xa5r havde mellem to og 20% en urinvejsinfektion.\n_START_SECTION_\nSamfund og kultur\n_START_PARAGRAPH_\nI USA st\xc3\xa5r urinvejsinfektioner for n\xc3\xa6sten syv millioner l\xc3\xa6gekonsultationer, en million bes\xc3\xb8g p\xc3\xa5 akutmodtagelsen og hundred tusind indl\xc3\xa6ggelser hvert \xc3\xa5r. De samlede udgifter er store b\xc3\xa5de hvad ang\xc3\xa5r tabt arbejdstid og udgifter til behandling. I USA ansl\xc3\xa5s det, at behandlingen alene l\xc3\xb8ber op i 1.6\xc2\xa0milliarder\xc2\xa0USD om \xc3\xa5ret.\n_START_SECTION_\nHistorie\n_START_PARAGRAPH_\nUrinvejsinfektioner kendes helt tilbage fra oldtiden, hvor den f\xc3\xb8rste beskrivelse findes i Ebers Papyrus fra ca. 1550 f.Kr. \xc3\x86gypterne beskrev det som "at udsende varme fra bl\xc3\xa6ren". Der var ingen effektiv behandling, f\xc3\xb8r antibiotika kom frem i 1930\'erne. F\xc3\xb8r det brugte man urter, \xc3\xa5reladning og hvile.\n_START_SECTION_\nUnder graviditet\n_START_PARAGRAPH_\nUrinvejsinfektioner er alvorligere under graviditeten, da der er en \xc3\xb8get risiko for nyreinfektioner. Under graviditeten giver h\xc3\xb8je progesteron-tal en \xc3\xb8get risiko for, at musklerne i urinlederne og bl\xc3\xa6ren bliver slappe, s\xc3\xa5 urinen kan l\xc3\xb8be tilbage i  urinlederne mod nyrerne. Gravide kvinder er ikke mere udsat for asymptomatiske bakterier, men hvis der er bakterier i urinen, er der en 25-40% h\xc3\xb8jere risiko for nyreinfektion. S\xc3\xa5 hvis en urinpr\xc3\xb8ve viser tegn p\xc3\xa5 en infektion, ogs\xc3\xa5 selvom der ikke er symptomer, anbefales det at behandle. Der bruges s\xc3\xa6dvanligvis Cefalexin eller nitrofurantoin, fordi de anses for ufarlige under graviditet. En nyreinfektion under graviditet kan f\xc3\xb8re til for tidlig f\xc3\xb8dsel eller praeeclampsia (for h\xc3\xb8jt blodtryk og nyresvigt under graviditeten, der kan medf\xc3\xb8re krampeanfald).'